Kirsten Brosbøl (S), 2010-01-13:
Socialdemokraterne er dybt bekymrede for den aktuelle beskæftigelsessituation, herunder ikke mindst den stærkt stigende dimittendledighed.
Regeringens manglende vilje til at iværksætte en vækstpakke har jo bl.a. betydet, at ledigheden desværre fortsætter med at stige voldsomt.
Arbejdsløsheden steg i november med 5.000, så ledigheden nu er oppe på 4,4 pct., og det rammer i særdeleshed de nyuddannede hårdt.
For de nyuddannede akademikere fra sommeren 2009 var det mere end hver fjerde, som stod uden arbejde i november måned, og det plejer ellers at gå den anden vej.
Modsat alle de foregående år er ledigheden for sommerdimittenderne fra 2009 denne gang altså steget fra 28,6 pct. i oktober til 29,5 pct. i november måned.
Det her lovforslag er så et forsøg, om end et enligt og beskedent forsøg på at modgå den her ulykkelige tendens med dimittendledighed.
Der er ikke tale om et decideret jobskabende initiativ, men en mulighed for nyuddannede for at vælge et ekstra semester på SU-lignende vilkår.
Det understreger ministeren også meget konkret i høringsnotatet, hvor det fremgår, at det ikke er intentionen med lovforslaget, at det skal have en effekt for ledige, men udelukkende skal virke beskæftigelsesfremmende for kommende dimittender.
Vi havde jo gerne fra Socialdemokraternes side set en mere omfattende indsats fra regeringens side, som også kunne komme alle de allerede ledige til gavn.
Men vi anerkender dog de gode intentioner bag det her forslag om at hjælpe kommende dimittender, og vi er også positive over for ideen som sådan.
Desværre kan vi have vores tvivl om – ligesom mange af høringssvarene tilkendegiver – om de positive intentioner også kan blive indfriet med den valgte model.
Det er desværre tydeligt, at der er tale om hastværk fra regeringen og Dansk Folkepartis side – det her jo en del af finanslovaftalen – og der er tilsyneladende mange aspekter, som ikke er gennemtænkt.
Det fremgår tydeligt af mange af høringssvarene, som jo bl.a. påpeger, at tidsrammen forekommer meget urealistisk.
Her var Venstres ordfører så inde på, at det er et forsøg.
Vi må så se, om regeringen vil overveje at forlænge ordningen, hvis den viser sig at være en succes.
Hvis søgningen viser sig at være stor, vil jeg da være interesseret i at høre regeringens planer for, om det er noget, man så vil forlænge.
For det er klart, at det for uddannelsesinstitutionernes vedkommende måske kan synes voldsomt at igangsætte det helt store udviklingsarbejde omkring de her forløb, hvis det er noget, som man forventer ikke skal bruges fra 2011 og frem.
Så fremgår det også, at forløbet skal tage udgangspunkt i eksisterende heltidsuddannelser, og i den forbindelse er der en række, der rejser spørgsmålet om, hvad det så er for noget nyt, man vil kunne bidrage med.
Er det her reelt noget, som vil give de pågældende kandidater et ekstra plus, når de skal ud og søge arbejde bagefter?
Det er i hvert fald noget af det, der nævnes i høringssvarene.
Ellers frygter man, at det bliver sådan et 11. semester, og det er der vel ikke nogen af os der har haft planer om at det skulle være; det skal vel netop være noget, der skal kunne kvalificere folk ekstra.
Så er der spørgsmålet om forsørgelse i overgangsperioden, fra man bliver færdig, og til man kan starte på det her forløb.
Det er noget, vi kommer til at diskutere også i forbindelse med L 95.
Der er ikke afsat midler til, at man kan få forsørgelse der, og spørgsmålet er så, hvor stort incitamentet er for de unge eller den færdige kandidat til at søge over i det her forløb, hvis man altså står uden forsørgelsesgrundlag i sådan en overgangsfase.
Så der er i hvert fald nogle ting, som vi meget gerne vil kigge på her i udvalgsarbejdet.
Der er også flere, der peger på, at der skal gøres mere for de færdiguddannede, der har været ledige et stykke tid.
Og det må vi sige fra Socialdemokraternes side at vi er meget enige i.
Et udslusningsforløb som det her kan ikke stå alene som den eneste indsats; der er behov for decideret jobskabende initiativer.
Noget af det, som vi jo har peget på fra socialdemokratisk side, er en ny og forbedret isbryderordning, som man kan gå i gang med relativt hurtigt, sådan at vi både kan give de nyuddannede nogle nye beskæftigelsesmuligheder og også kan give de små og mellemstore virksomheder et løntilskud til at få nogle af de her veluddannede folk ud i deres virksomheder.
Det er noget af det, vi ved kan skabe vækst og innovation i de små og mellemstore virksomheder.
Så det havde vi gerne set.
Så al den stund vi er positive over for ethvert initiativ, der kan reducere dimittendledigheden, må vi også sige, at det her er alt for lidt og for uigennemtænkt, og vi håber, at regeringen i den her meget korte udvalgsbehandling, som vi jo har, af forslaget vil være åben for at foretage ændringer, som kan forbedre forslaget og øge sandsynligheden for, at de nyuddannede rent faktisk vil finde det attraktivt.